FI Euroopan unionin virallinen lehti L 72/1

KOMISSION TÄYTÄNTÖÖNPANOASETUS (EU) 2016/378,

annettu 11 päivänä maaliskuuta 2016,

toimivaltaisille viranomaisille tehtävien ilmoitusten aikataulua, muotoa ja mallia koskevista Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä toukokuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 4 artiklan 5 kohdan kolmannen alakohdan,

sekä katsoo seuraavaa:

(1) Jotta varmistettaisiin raportointivelvollisuuksien johdonmukaisuus ja vähennettäisiin tällaisten velvollisuuksien piiriin kuuluvien yhteisöjen hallinnollista rasitusta, on tarpeen yhdenmukaistaa tämän asetuksen mukaiset raportointivelvollisuudet niiden raportointivelvollisuuksien kanssa, jotka vahvistetaan Euroopan parlamentin ja neuvoston asetuksen (EU) N:o 600/2014 (2) 27 artiklan 3 kohdan kolmannen alakohdan mukaisesti myöhemmin annettavassa komission delegoidussa asetuksessa.

(2) Jotta toimivaltaiset viranomaiset ja Euroopan arvopaperimarkkinaviranomainen (EAMV) voisivat varmistaa tietojen laadun ja tehokkaan markkinavalvonnan ja siten edistää markkinoiden luotettavuutta, niiden olisi nopeasti saatava täydelliset ilmoitukset jokaiselta kaupankäyntipäivältä.

(3) Jotta toimivaltaiset viranomaiset voisivat käyttää tietoja tuloksekkaasti ja tehokkaasti, rahoitusvälineitä koskevissa ilmoituksissa olisi käytettävä yhdenmukaisia lomakemalleja ja muotoja. Näitä tarkoituksia varten olisi noudatettava kansainvälisiä standardeja, jotka koskevat kyseisissä ilmoituksissa esitettäviä tietoja.

(4) Tämä asetus perustuu teknisten täytäntöönpanostandardien luonnoksiin, jotka EAMV on toimittanut komissiolle.

(5) EAMV on järjestänyt avoimia julkisia kuulemisia tämän asetuksen perustana olevan teknisen täytäntöönpanostandardin luonnoksesta, analysoinut siihen mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä.

(6) Rahoitusmarkkinoiden sujuvan toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,

ON HYVÄKSYNYT TÄMÄN ASETUKSEN:

1 artikla

1. Kauppapaikan on jokaisena päivänä, jona se on avoinna kaupantekoa varten, viimeistään kello 21.00 Keski-Euroopan aikaa toimitettava toimivaltaiselle viranomaiselleen automatisoituja prosesseja käyttämällä asetuksen (EU) N:o 596/2014 4 artiklan 1 kohdan mukaisesti kaikkia sellaisia rahoitusvälineitä koskevat ilmoitukset, jotka ovat olleet kyseisenä päivänä ennen kello 18.00 Keski-Euroopan aikaa ensimmäisen kerran jonkin seuraavan toimen kohteena: kaupankäynnin kohteeksi ottamista koskeva pyyntö, kaupankäynnin kohteeksi ottaminen tai kaupankäynti kyseisessä kauppapaikassa, mukaan luettuina tapaukset, joissa toimeksiantoja tai noteerauksia on tehty kauppapaikan järjestelmän välityksellä, tai kaupankäynnin tai kaupankäynnin kohteeksi ottamisen päättyminen kyseisessä kauppapaikassa.

2. Kauppapaikan on toimitettava toimivaltaiselle viranomaiselle automatisoituja prosesseja käyttämällä sellaisia rahoitusvälineitä koskevat ilmoitukset, jotka ovat olleet kello 18.00 jälkeen Keski-Euroopan aikaa ensimmäisen kerran jonkin seuraavan toimen kohteena, viimeistään kello 21.00 Keski-Euroopan aikaa seuraavana päivänä, jona kauppapaikka on avoinna kaupantekoa varten: kaupankäynnin kohteeksi ottamista koskeva pyyntö, kaupankäynnin kohteeksi ottaminen tai kaupankäynti kyseisessä kauppapaikassa, mukaan luettuina tapaukset, joissa toimeksiantoja tai noteerauksia on tehty kauppapaikan järjestelmän välityksellä, tai kaupankäynnin tai kaupankäynnin kohteeksi ottamisen päättyminen kyseisessä kauppapaikassa.

3. Toimivaltaisten viranomaisten on jokaisena päivänä viimeistään kello 23.59 Keski-Euroopan aikaa lähetettävä 1 ja 2 kohdassa tarkoitetut ilmoitukset asetuksen (EU) N:o 596/2014 4 artiklan 2 kohdan mukaisesti EAMV:lle automatisoituja prosesseja sekä kyseisten viranomaisten ja EAMV:n välisiä turvallisia sähköisiä viestintäkanavia käyttämällä.

2 artikla

Kaikki tiedot, jotka on asetuksen (EU) N:o 596/2014 4 artiklan 1 ja 2 kohdan mukaisesti sisällytettävä ilmoituksiin, on toimitettava tämän asetuksen liitteessä määritettyjen standardien ja muotojen mukaisesti sähköisessä ja koneellisesti luettavassa muodossa käyttämällä yhteistä XML-mallia ISO 20022 -menetelmän mukaisesti.

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä maaliskuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).

(3) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).